Document ID: /roh_data/filtered/fineweb-2-filterrobots_roh.jsonl.gz/28019

Ils chantuns da Neuchâtel, Vad e Vallais rinforzan puspè las mesiras da corona. La raschun saja che la cifra reproducziun sajan puspè creschida sur la valur dad 1,0. Quai han communitgà las autoritads localas. Bleras stizuns stoppian puspè serrar ed inscunters privats vegnan limitads sin 5 persunas.
En sia ordinaziun dals 18 da december ha il Cussegl federal decis che chantuns possian schluccar las mesiras da corona, sche la cifra da reproducziun è durant set dis en seria sut 1.
Virus sa derasa vinavant
La dumengia aveva il BAG annunzià sin sia pagina d'internet ch'il Vad haja ina cifra da reproducziun da 1,07, il Vallais 1,15 ed il Neuchâtel 1,11. Quai munta ch'il virus sa derasa vinavant e ch'il dumber da las persunas che vegnan infectadas crescha.
Novs cas da mutaziun
En il chantun Berna è vegnì chattà il sisavel cas dal virus mutà da la Gronda Britannia. I sa tracta d'in scolar da nov onns da Londra. Plinavant è era a Genevra vegnì chattà cas cun il virus mutà e quai tar tschintg persunas. Uschia han ins en 11 cas pudì cumprovar il virus mutà en Svizra.